Document ID: 31987R0886

*****
ΚΑΝΟΝΙΣΜΟΣ (ΕΟΚ) αριθ. 886/87 ΤΗΣ ΕΠΙΤΡΟΠΗΣ
της 27ης Μαρτίου 1987
για την ανακοίνωση από τα κράτη μέλη στην Επιτροπή των στοιχείων σχετικά με τις εισαγωγές των επιτραπέζιων μήλων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως της αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 1351/86 (2), και ιδίως το άρθρο 38 παράγραφος 1,
Εκτιμώντας:
ότι, λόγω της ανυψωτικής τάσεως και των προοπτικών για το 1987 των εισαγωγών επιτραπέζιων μήλων στην Κοινότητα που υπάρχει κίνδυνος να προκαλέσουν διαταραχές στην αγορά που ήδη αντιμετωπίζει δυσκολίες, θα πρέπει να μπορούμε να παρακολουθούμε κανονικά και γρήγορα την εξέλιξη των εισαγωγών προελεύσεως τρίτων χωρών·
ότι σε εφαρμογή, αντιστοίχως, των άρθρων 144 και 280 της πράξης προσχώρησης, η Ισπανία και η Πορτογαλία μπορούν να εφαρμόσουν ποσοτικούς περιορισμούς κατά την εισαγωγή από τρίτες χώρες για τα εν λόγω προϊόντα· ότι, κατά συνέπεια, δεν υπάρχει λόγος να εφαρμοστούν τα παρόντα μέτρα πληροφορήσεως κατά την εισαγωγή στις χώρες αυτές·
ότι η οικονομική ένωση Βελγίου/Λουξεμβούργου (UEBL) θεωρείται από στατιστικής πλευράς ως ενιαία περιοχή· ότι, όσον αφορά τις ανακοινώσεις που θα διαβιβάσουν στην Επιτροπή, θα πρέπει να θεωρηθούν ως ένα μόνο κράτος μέλος·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα κράτη μέλη ανακοινώνουν στην Επιτροπή:
τις ποσότητες και τις αξίες των επιτραπέζιων μήλων της διάκρισης 08.06 Α ΙΙ του κοινού δασμολογίου που τέθηκαν σε ελεύθερη κυκλοφορία,
- σύμφωνα με την ονοματολογία ΝΙΜΕΧΕ και
- κατά χώρα καταγωγής.
Η ανακοίνωση αυτή πραγματοποιείται σύμφωνα με την κατωτέρω περιοδικότητα:
- κάθε Παρασκευή, για τα επιτραπέζια μήλα που τίθενται σε ελεύθερη κυκλοφορία τη Δευτέρα, την Τρίτη και την Τετάρτη,
- κάθε Τρίτη, για τα επιτραπέζια μήλα που τίθενται σε ελεύθερη κυκλοφορία την Πέμπτη, την Παρασκευή, το Σάββατο και την Κυριακή της προηγούμενης εβδομάδος.
Εάν δεν πραγματοποιείται καμία θέση σε ελεύθερη κυκλοφορία κατά τη διάρκεια μιας των προαναφερθεισών περιόδων, το εν λόγω κράτος μέλος πληροφορεί την Επιτροπή με τέλεξ που αποστέλλεται τις ημέρες που αναφέρονται ανωτέρω.
Άρθρο 2
1. Για την εφαρμογή του παρόντος κανονισμού, η ένωση Βελγίου/Λουξεμβούργου θεωρείται ως ένα μόνο κράτος μέλος.
2. Οι διατάξεις του παρόντος κανονισμού δεν εφαρμόζονται στην Ισπανία και την Πορτογαλία.
Άρθρο 3
Ο παρών κανονισμός αρχίζει να ισχύει την όγδοη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Μαρτίου 1987.

Labels: 17
3
13
12
18